પોતે જે સામાન લઈ જતો હતો તેનું ચોક્કસ વજન તો એ કહી નથી શકતો, પરંતુ એક ડૉક્ટર તરીકે પોતાનું મંતવ્ય આપતાં એ એટલું કહે છે, કે જો બ્રિનલિટ્ઝમાંથી તેમને ખાદ્યસામગ્રી મળતી મળતી ન હોત તો લ્યુફ્ટવેફની છાવણીના ઓછામાં ઓછા પચાસ કેદીઓ તો એ વસંતરૂતુમાં ચોક્કસપણે મૃત્યુ પામ્યા હોત! જો કે ઓસ્વિટ્ઝની સ્ત્રીઓના બદલામાં ખંડણી ચૂકવવાના કિસ્સા ઉપરાંત, ગોલેઝોવના લોકોને બચાવવાનો કિસ્સો પણ અત્યંત હેરત પમાડે એવો હતો. ગોલેઝોવ વિસ્તારમાં ઓસ્વિટ્ઝ-૩ની અંદર જ ખાણ અને સિમેન્ટનો પ્લાંટ આવેલાં હતાં, જ્યાં એસએસની માલિકીની જર્મન અર્થ એન્ડ સ્ટોન વર્ક્સ ફેક્ટરી આવેલી હતી. ૧૯૪૫ના આખાયે જાન્યુઆરી દરમ્યાન ઓસ્વિટ્ઝની એ ભયાનક જગ્યા પર પ્રતિબંધ લાદી દેવામાં આવ્યો હતો; અને એ જ મહિનામાં, ૩૦ લુહારોના કિસ્સામાં બન્યું હતું તે જ રીતે ૧૨૦ ખાણિયા મજૂરોને ગોલેઝોવમાંથી જાનવરોના ડબ્બામાં ચડાવી દેવામાં આવ્યા હતા. તેમની મુસાફરી તો અન્ય ડબ્બાઓની મુસાફરીની જેમ ભયાનક જ રહી હતી, પરંતુ તેમની મુસાફરીનો અંત જરૂર અન્ય લોકો કરતા જરૂર સારો આવ્યો હતો!